google/wiki40b huggingface dataset:
WYSE International

הארגון "וייז בינלאומי" 'WYSE: World Youth Service Enterprise)) הוא ארגון גלובלי ללא מטרות רווח, המתמחה בפיתוח וקידום מנהיגים צעירים.
הארגון הוקם בשנת 1989 כארגון א-ממשלתי המקושר למחלקת המידע לציבור של ארגון האומות המאוחדות (http://www.wyse-ngo.org/united-nations-affiliation). מטהו של ארגון WYZE נמצא בלונדון, והוא מחזיק סניפים באיטליה, ברזיל, יפן והולנד ורשת של בוגרי-תוכניות ב-115 מדינות (לרבות ישראל). הארגון מנוהל על בסיס התנדבותי, והמנחים בו הם פסיכולוגים מוסמכים, מאמנים מקצועיים לפיתוח מנהיגות ואנשי עסקים.
מטרתו של ארגון ווייז היא: "תמיכה במנהיגים פוטנציאליים להובלת שינוי גלובלי".
בשנת 1989, הוקם הארגון כארגון ללא מטרת רווח על ידי קבוצה של מחנכים ופסיכולוגים בהנהגת מרילין פלדברג. הפרויקט הבינלאומי הראשון הושק בוויילס, בריטניה, בשנה זו. בשנת 1992, קיבל הארגון את שמו הנוכחי, ווייז (WYZE), בחזון להביא יחד צעירים מרחבי העולם השואפים להרים תרומה לקהילותיהם. הארגון התמקד בפיתוח מנהיגות ויצר את ספינת הדגל שלו: תוכנית ווייז למנהיגות בינלאומית (WYSE International Leadership Programme). בשנת 1996, ווייז נרשם כעמותה בבריטניה, שמספרה 1053940, שנועדה לצורכי התנדבות וייעוץ ברמה הלאומית והבינלאומית. בשנת 1998 ווייז הוכרה כארגון א-ממשלתי רשמי (NGO) על ידי האו"ם, הקשורה למחלקת המידע לציבור בו (UNDPI).
עם הזמן, עבר מרכז הכובד של הארגון לעסוק בפיתוח מנהיגות, ובקידומם של דפוסי מנהיגות ברוח של התנדבות ושל שיתוף פעולה, כגון: מנהיגות על פי חזון (visionary leadership) ומנהיגות משרתת (servant leadership).
פוליפוניה

פוליפוניה היא מושג מתחום המוזיקה, המתאר מרקם מוזיקלי שבו מספר קולות עצמאיים נעים במקביל זה לזה. הפוליפוניה נבדלת ממרקמים מוזיקליים אחרים בכך שאין בה היררכיה מובהקת בין הקולות. על אף שלעיתים ניתן לזהות בפוליפוניה קו ראשי וקו משני, אין הדבר דומה למצב במרקם ההומופוני, שבו קו מלודי אחד מוגדר באופן מובהק כמנגינה ראשית, והוא מלווה על ידי אקורדים או קווים מלודיים משניים. כוחה של הפוליפוניה נובע מעצמאותו של כל קול, כלומר ייחודו הריתמי או המלודי, כך שגם אם ישנו קו בולט מעל לשאר, נוצר טשטוש במידה כזו או אחרת של ההיררכיה בין הקולות, ונדרשת האזנה ערה לכל קול בפני עצמו. 
שימוש בטכניקה זו נפוץ ביותר במוזיקת רנסאנס ובארוק. בסגנונות אלו הפוליפוניה היא צורת הכתיבה השלטת, והיא שמגדירה את עקרונות הסגנון. עם זאת, גם בסגנונות מאוחרים יותר במוזיקה הקלאסית ישנן אינספור דוגמאות לשימוש בפוליפוניה, זאת על אף שמקובל לזהות את הסגנון הקלאסי והרומנטי עם מרקם הומפוני והרמוני. ככלל שימוש במידה כזו או אחרת במרקם פוליפוני קיים כמעט בכל סגנון מוזיקלי, לרבות מוזיקה קלאסית מודרנית ועכשווית, ג'אז, רוק מתקדם ועוד.
כאמור, יצירה פוליפונית דורשת ריכוז רב בעת ההאזנה, שכן על המאזין לשים לב לתנועתן של מנגינות אחדות בעת ובעונה אחת, ולא תמיד ניתן לזהות מנגינה ראשית שמובילה את היצירה, אך דווקא מאמץ זה מביא הנאה מוזיקלית רבה למאזין המצליח להבין את דרך ארגונה של היצירה ואת היופי שבשילוב המנגינות השונות זו בזו.
ישנו דמיון מסוים בין הפוליפוניה לבין המונח 'הטרופוניה', אלא שהאחרון למעשה מציין קו מלודי אחד שמבוצע על ידי כמה קולות במקביל, כאשר כל קול עושה בו שינויים ווריאציות מינימליות, חלקם בגדר קישוט בלבד. ההטרופוניה אם כן אינה אלא הרחבה של קו אחד על ידי וריאציות עליו, בעוד שהפוליפוניה נוצרת מקיומם בו זמנית של מספר קולות שונים ועצמאיים. 
בסגנונות הרנסאנס והבארוק, הדרך המסורתית להתמודד עם האתגר שבהאזנה למרקם פוליפוני, הייתה ליצור "חיקוי" מוזיקלי, לרוב בפתיחת יצירה או בפתיחת חטיבה חדשה ביצירה. למוזיקה המבוססת על חיקויים גרסאות רבות, והמפורסמת שבהן היא ה'קאנון'- צורה שבה המנגינה המופיעה בקול הראשון שנכנס, מחוקה באופן חמור ומדויק על ידי הקולות הבאים שנכנסים אחריו. אחת הצורות המפותחות ביותר שמבוססת על מרקם פוליפוני ועושה שימוש נרחב בחיקויים, הא צורת הפוגה. החיקויים עשויים לעזור למאזין לעקוב אחרי הקולות השונים המופיעים בו זמנית במרקם פוליפוני, אך מטרתם אינה רק לעזור למאזין, אלא להציג נושא מוזיקלי ראשי אחד, אשר עובר בין הקולות ומופיע בכל פעם במקום אחר, ובווריאציה אחרת.
ריא"ז

רבי ישעיה בן אליה די טראני (נפטר ב-1280 לערך), מראשוני איטליה, נקרא גם ריא"ז (ראשי תיבות: רבי ישעיה אחרון ז"ל), להבדילו מאבי אמו המפורסם, ר' ישעיה די טראני (הרי"ד), הנקרא גם ר' ישעיה הראשון או ר' ישעיה הזקן. 
בספר "שלשלת הקבלה" מסופר כי לפני פטירתו אמר הרי"ד "הנה בן בתי יורש אותי". ואמנם היה יורש נאמן של סבו הגדול בידיעות התלמוד ומפרשיו ובחידושיו הרבים. חיבורו פסקי הלכות כתוב בלשון קצרה וברורה, ודן בהלכה הנוהגת בזמן הזה כדרך הרי"ף. לפני כל מסכת הוא מציע בקיצור את תכנה ומביא את הפסוקים שעליהם מתבססות ההלכות. 
ר' ישעיה ערך ספר פסקים על סדר התלמוד, כדוגמת ספר הפסקים של סבו. בשונה מהסב, לא שילב ריא"ז כלל דברי פרשנות ועיון תלמודי בספריו, והשאיר בהם רק פסיקה הלכה למעשה. ריא"ז מרבה להביא את דברי סבו, ופעמים לא מעטות לחלוק עליו; כשהוא מבקש לנמק את הפסק, הוא מפנה את הקורא ל"קונטרס הראיות". קונטרס זה כמעט שלא שרד, למעט על מסכתות בודדות (בבא מציעא, מכות, סנהדרין ושבועות). קונטרס זה מקביל במידת-מה ל"תוספות הרי"ד" של סבו, ושם הוא מרבה לפלפל ולהאריך בעיונים במסכת, ובפרט בדברי סבו. 
את דברי ריא"ז מרבה להביא בעל שלטי הגיבורים, שנתחבר על ידי ר' יהושע בועז מאיטליה.
לפי דברי ר' אברהם אבולעפיה, הוא לימד "ברומי לשני זקני העיר, ר' צדקיה ור' ישעיה בעלי בריתי ז"ל", הלא הם בעל שיבולי הלקט וריא"ז.
יש חוקרים הסבורים כי "פירוש רבינו ישעיה" על חלקים מהנ"ך המיוחס לסבו נכתב על ידיו ולא על ידי סבו.
Gordita

רקע וכתיבה

השיר נכתב על ידי שאקירה וקאל 13, והופק על ידי שאקירה, קאל 13 וג'ון היל. לאחר פרסום השיר, רנה התייחס אל שאקירה בראיון ל-ABC ואמר כי: "נראה לי שהיא אמנית שעשתה דברים נהדרים כשהייתה "ילדה קטנה", והנושא של השיר זה בעצם מחווה טובה."

הופעה

עם השיר הופיעה הזמרת בסך הכל 56 פעמים, והוא נכלל כחלק מרשימת השירים שאיתם הופיעה בכל המופעים שנכללו בסיבוב ההופעות החמישי שלה, "The Sun Comes Out World Tour".
בחלק מהמופעים קאל 13 הגיע ושר ביחד עם שאקירה את השיר. בין היתר שרו השניים את השיר בפסטיבל רוק אין ריו. ההופעה זכתה לסיקור תקשורתי רב, ובה נכחו כ-85 אלף אנשים בסך הכל. ביוטיוב צברה ההופעה קרוב ל-12 מיליון צפיות.
יחידת הכנסת לתיאום הפיקוח הפרלמנטרי

יחידת הכנסת לתיאום הפיקוח הפרלמנטרי (כת"ף) היחידה הוקמה ביולי 2017 על ידי יושב ראש הכנסת, יולי אדלשטיין ומנכ"ל הכנסת, אלברט סחרוביץ. תפקידה העיקרי של היחידה הוא לייצר כלי פיקוח על עבודת הממשלה ולשמש זרוע מרכזית בעבודה הפרלמנטרית בתחום זה.
היחידה פועלת למימוש תפקידה של הכנסת כמפקחת על עבודת הממשלה במסגרת עקרון הפרדת הרשויות. היחידה הוקמה עקב טענות על היחלשות הרשות המחוקקת בתפקידה כמפקחת על עבודת הממשלה, הרשות המבצעת; וגם לאור העובדה שמשרדי הממשלה השונים לא מתקינים תקנות הנחוצות ליישום חוקים רבים שנחקקים בכנסת.
בראש היחידה עומדת ד"ר שירלי אברמי, שניהלה קודם לכן את מרכז המחקר והמידע של הכנסת (ממ"מ).
מג"ב ירושלים

משמר הגבול מרחב ירושלים הוא מחט"ב (מפקדת חטיבה) במסגרת משמר הגבול האחראית על פעילות משמר הגבול באזור ירושלים, ובשטחי עוטף ירושלים. מג"ב ירושלים הוא הגדול במרחבי מג"ב מבחינת כוח אדם.

היסטוריה ומבנה

בשנת 1976 כחלק מהערכות מחודשת של משמר הגבול, הוקם מחט"ב חדש במג"ב שנקרה מחט"ב 4 שהיה אחראי על אזור מחוז ירושלים של המשטרה. בהמשך שונה שמו למג"ב ירושלים. בשנת 2002 הוקמה בו מפקדת משנה: 'מג"ב עוטף ירושלים' העוסקת באבטחת השטחים שסביב לעיר ובאבטחת גדר ההפרדה.
המחט"ב אחראי על משימות מג"ב בשטח מחוז ירושלים ואף מעט מעבר לו, בשטחי עוטף ירושלים. מפקדת המחט"ב יושבת בבסיס יהודאי, סמוך למטה הארצי של המשטרה, מפקד המרחב הוא קצין בדרגת תת-ניצב.

יחידות עוטף ירושלים

במפקדת עוטף ירושלים פלוגות בט"ש רבות. 
פלוגות עוטף ירושלים הן: נ"ה, כ"ט, מ"ט, נ"ג, נ"א, נ"ז, כ"ב, נ"ו, מ"ה, נ"ד.
נתן קלר

ביוגרפיה

קלר נולד בשנת תשמ"ב (1982) בעיר פרם באורל שבברית המועצות לנלי וליאוניד קלר. בשנת 1991 עלה לישראל והתגורר ביישוב מצפה נטופה. למד בבית הספר האזורי בקיבוץ לביא ולאחר מכן בתיכון הדתי "יבנה" שבחיפה. כתלמיד תיכון נטל חלק בתחרויות מתמטיקה בארץ, בהן העפיל למקומות הראשונים. השתתף בגיל 15 כנציג ישראל בתחרות בינלאומית שהתקיימה בארגנטינה, ושנה אחר כך בתחרות שנערכה בטאיוואן. בשתיהן זכה במדליית ארד. בגיל 16, במקביל ללימודיו בתיכון, החל בלימודי תואר ראשון במתמטיקה בטכניון כסטודנט מן המניין לאחר שכבר סיים כרבע מהתואר. בתוך שנה סיים את חובותיו לתואר ראשון, ובגיל 18 השלים את התואר השני במתמטיקה, כשנותר לו רק לכתוב את התזה.
בגיל 18 עבר לישיבת מרכז הרב שם למד שש שנים אצל הרב אברהם שפירא. בעצתו של הרב שפירא החליט לסיים את התואר השני. וכתב תזה בהנחיית פרופ' דניאל הרשקוביץ. את שירותו הצבאי עשה בחיל המודיעין בפיקוד הצפון. את לימודי הדוקטורט עשה במכון איינשטיין למתמטיקה באוניברסיטה העברית בירושלים. בגיל 27 סיים בהצלחה מרובה את עבודת הדוקטורט, תחת הנחייתו של פרופ' גיל קלעי. פוסט דוקטורט עשה במכון ויצמן למדע.
עם סיום הדוקטורט עבר לכולל ארץ חמדה, שם השלים גם את לימודי הסמיכה לרבנות. בגיל 29 התקבל כחבר סגל במחלקה למתמטיקה באוניברסיטת בר-אילן, שם הוא משמש פרופסור. זכה בפרס קריל לשנת 2014, לחברי סגל צעירים מצטיינים בארץ.
קלר מתמחה בקומבינטוריקה הסתברותית, אנליזה הרמונית דיסקרטית ושימושיה לתורת הבחירה החברתית ולתחומים נוספים ובקריפטוגרפיה - בנייה וניתוח של מערכות הצפנה סימטרית. פרסם עשרות מאמרים בכתבי עת בינלאומיים.
קלר נשוי לחיה, פוסט-דוקטורנטית למתמטיקה באוניברסיטת בן-גוריון, והם מתגוררים בשכונת קריית משה בירושלים, לזוג תשעה ילדים.
משמש כראש תוכנית לימודי הלכה לאקדמאים בקהילת הרב יגאל שפרן בירושלים.
עוצבת הגולן

היסטוריה

באמצע העשור הראשון של המאה ה-21, הוחלט לאחד את חטיבת הגולן (חטמ"ר 474) וחטיבת החרמון (חטיבה 810), לחטיבה מרחבית אחת, ושמה עוצבת הגולן, במסגרת ההחלטה, הוחלט כי החטיבה המאוחדת החדשה תשלוט על כל גזרת רמת הגולן והחרמון, תחת פיקודו של אל"ם ניזאר פארס ששימש אז מח"ט עוצבת הגולן, ובמקביל חטיבת החרמון הפכה לחטיבת מילואים, אך ב-2009 הוחלט להחזיר את המצב לקדמותו וחטיבת החרמון חזרה לסד"כ כחטיבה מרחבית נפרדת בעוצבת געש אז, וכיום באוגדת הבשן. בשנת 2016, בעקבות התוכנית הרב-שנתית "גדעון", הוחלט לאחד בשנית את החטיבות, תחת פיקוד עוצבת הגולן.
הפקולטה לפיזיקה (הטכניון)

הפקולטה לפיזיקה של הטכניון בחיפה נוסדה בשנת 1952, והיא עוסקת בהכשרה של פיזיקאים. דקאן הפקולטה הוא הפרופסור אהוד בכר.

היסטוריה

בשנת 1952 הוקמה הפקולטה למדעים כחלק מתוכנית ההרחבה של הטכניון, והמחלקה לפיזיקה הוקמה כחלק מהפקולטה. ראש המחלקה הראשון של פיזיקה היה פרופסור נתן רוזן. מספר חוקרים כגון דוד בוהם הצטרפו למחלקה לאחר שעזבו את ארצות הברית בתקופת המקארתיזם.
קבוצה של ששת הסטודנטים הראשונים סיימה את לימודיה בשנת 1956. באותה שנה היה דיקן הפקולטה פרופסור קורט סיטה, יליד צ'כוסלובקיה, מדען בעל שם עולמי בתחום הקרניים הקוסמיות. בשנת 1960, הוגש נגד סיטה כתב אישום על ניסיון לפגוע בביטחון המדינה. בעקבות הרשעתו עזב סיטה את הארץ. פרטי פרשה זו לא ברורים לגמרי, אך מקרה זה כמעט ולא השפיע על המחלקה.
בשנת 1958 המחלקה לפיזיקה עברה מה"צריף הירוק" הממוקם צמוד לבניין הישן של הטכניון שבשכונת הדר לקמפוס החדש בנווה שאנן. בשנה זו נוסד המכון לפיזיקה על שם אלברט איינשטיין. בשנת 1962 המחלקה לפיזיקה שינתה את מעמדה והפכה לפקולטה לפיזיקה. בשנת 1976 הוקם המכון למצב מוצק על-שם רוזן. בצוות של המכון יש חוקרים מפקולטות שונות.
לקראת סוף שנות ה-90 של המאה ה-20 הפקולטה הייתה בבעיה קשה עקב מחסור במקום למשרדים ולמעבדות. ב-2004 הוקם אגף חדש הקומפלקס של לידוב, שהוא משכנה של הפקולטה לפיזיקה כיום.

הפקולטה כיום

הפקולטה לפיזיקה מנהלת את תוכניות מחקר רוב התחומים המרכזיים של הפיזיקה, כולל: אסטרופיזיקה, פיזיקה של אנרגיות גבוהות, פיזיקה של חומר מעובה, וביופיזיקה. הפקולטה אחראית על הוראת הפיזיקה לכל הסטודנטים בטכניון. בפקולטה לומדים כ-600 סטודנטים לתוכנית לתואר ראשון, ו-150 בתוכניות לתואר שני, ושלישי.

המכון לפיזיקה תאורטית על שם לווינר

המכון לפיזיקה תאורטית על שם לווינר הוקם בשנת 2006. המכון נותן חסות לסדרה של הרצאות על ידי מרצים בכירים מכל רחבי העולם, וכן וגם תומך בסדרת ההרצאות "סדנת מחקר בפיזיקה". המכון מציג את המחקרים שנעשו בתוך הפקולטה לחוקרים מבקרים.
Ogg

אוג (Ogg) הוא פורמט מכל לקובצי מולטימדיה. הוא משמש, לדוגמה, לקובצי קול בקידוד Vorbis או FLAC, לקובצי וידאו בקידוד תאורה (מקודד), ועוד. הוא פותח על ידי קרן Xiph.

השם

שמו של הפורמט נגזר מהפועל "ogg" ששימש בעגה של משחק המחשב Netrek לתיאור של ביצוע פעולה בכוח רב. בתחילת פיתוח התוכנה (בשנת 1993) פעולות דחיסת הקול דרשו כמעט את כל עוצמת המעבד ממחשבו של המחבר. טעות נפוצה היא שהפורמט נקרא על שם המכשפה נני אוג (Nanny Ogg) מהסדרה עולם הדיסק של טרי פראצ'ט, מכיוון שגם וורביס קרוי על שם דמות מספר בסדרה.
במקור נקרא כל הפרויקט "אוג וורביס". בהמשך, עקב הוספת רכיבים רבים אחרים, התייחד השם אוג לשם המכל, והוקמה קרן Xiph שמייצגת כיום את הפרויקט המקורי.

סיומת

קובץ אוג יכול להכיל סוגי מידע שונים. במקור כולם השתמשו בסיומת ogg, (כלומר ‎.ogg). כיום משמשת הסיומת oga לקובצי קול בקידוד וורביס. קובצי וידאו (בקידוד תאורה או דיראק, עם קול בקידוד וורביס) משתמשים בסיומת ogv.
פרופייט דוראן

יצחק בן משה הלוי (כאשר נאלץ להמיר דתו באונס, הוצמד לו שם נוצרי - פְּרוֹפִייַט דּוּרַאן; מכונה גם האפודי על שם חיבורו, שמהווה ראשי תיבות של שמו אני פרופייט דוראן), היה חכם יהודי, רופא ופילוסוף. חי בין השנים 1350-1415. עיקר פועלו היה בעיסוק בדקדוק ובפולמוס עם הנוצרים.

ביוגרפיה


בימי נעוריו למד בישיבות אשכנז ורכש גם השכלה כללית רחבה. תקופה מסוימת גר בברצלונה בביתו של רבי חסדאי קרשקש.
בגזירות קנ"א נאלץ האפודי להמיר דתו באונס, אז הוצמד לו שם נוצרי Honoratus de Bonafide (בעל משמעות אירונית: 'האמונה הטובה'), אך הוא שמר בסתר על זהותו ואמונתו היהודית, ואף המשיך לכתוב כנגד הנצרות ללא איזכור מפורש של שם המחבר. יש לזכור כי האינקויזיציה של אותם ימים הייתה בחיתוליה. האפודי המשיך לחיות את חייו בספרד גם בזקנותו, כיהודי אנוס, החי כלפי חוץ כנוצרי.

כתביו ודעותיו

באיגרת שכתב בשם "אל תהי כאבותיך" לעג לנצרות והבליט סתירות שבה. נימתה האירונית יצרה בעיני נוצרים מסוימים את הרושם המוטעה כאילו הוא בא לשבח את דתם. קיימת מסורת שלפיה כתב את המכתב לחבר אנוס שהתכוון לקבל עליו את הנצרות בהשפעת שלמה הלוי מבורגוס, הרב שהשתמד. את היהדות מזהה האפודי עם דת התבונה. בכתביו יש נחמה לאנוסים והבטחה שאם ישובו, יתכפר להם. האיגרת נדפסה לראשונה עם פירוש רבי יוסף אבן שם טוב בקושטא בשנת 1554.
ספר אחר שלו, "כלימת הגויים", הוא מחקר ביקורתי, בעיקר על טעויות שעושים מתקיפי היהדות בפירוש מקורותיה.
הספר "מעשה אפוד" עוסק בדקדוק, והוא זכה להערכה רבה, ורבים מחכמי ישראל המאוחרים השתמשו בו רבות. בהקדמה לו מדגיש הכותב שהעיקר הוא העיסוק במקרא, יותר מאשר העיסוק במקורות יהודיים אחרים. הוא מעלה את ההשערה הקשה שהגזרות פגעו במיוחד ביהדות אשכנז בגלל התעמקותה בתלמוד על חשבון המקרא.
כן חיבר פירוש למורה נבוכים - שנדפס ביחד עם הטקסט של הרמב"ם ומפרשים נוספים במהדורת סביונטה 1553, במהדורת יסניץ 1742 ובמהדורת ז'ולקייב 1860 של מורה הנבוכים. שם מופיע הפירוש תחת השם 'אפודי'. על פירושו למורה-נבוכים כתב יצחק אברבנאל: "הנרבוני והאפודי שניהם נשרפים בבית הדשן", וזאת, בשל הפרשנות הרדיקלית של השניים למשנתו של הרמב"ם, בשונה מהפרשנות השמרנית, כפי שהסביר גם במקום אחר: "העמיקו שחתו הנרבוני והאפוד במקום הזה, לייחס לרב המורה דעת נפסד בהשגחת הש"י היא כוללת ולא פרטית בארץ".
מלבד כתבים אלה כתב האפודי חיבורים נוספים שנותרו בכתב יד.
שברולט סדרה D

שברולט סדרה D

דגם ה -"שברולט סדרה D" הייתה המכונית הראשונה בעלת V8 צילינדרים אשר ייצרה "שברולט".
הדגם השני מבית "שברולט" שהורכב בו מנוע V8 צילינדרים יוצר בשנת 1955. 
בשנת 1917 ג'נרל מוטורס רכשה את השליטה ב-"שברולט".
יוצרו יותר מ-400 יחידות מהן 194 יחידות יוצרו בקנדה.
אנריקו דה ניקולה

ביוגרפיה

אנריקו דה ניקולה נולד ב-9 בנובמבר 1877 בנאפולי, בממלכת איטליה. לאחר שסיים ללמוד משפטים באוניברסיטת נאפולי פדריקו השני בשנת 1896, הוא התפרסם כאחד מעורכי הדין הפליליים הטובים ביותר באיטליה. הוא נכנס לפוליטיקה בשנת 1909 כשהצטרף למפלגה הליברלית האיטלקית. הוא מילא תפקידים ממשלתיים שונים בין השנים 1921-1913, ביניהם תת-מזכיר המדינה לענייני פנים בממשלתו של ג'ובני ג'וליטי ותת מזכיר המדינה לענייני אוצר בממשלתו של ויטוריו אמנואלה אורלנדו. ב-26 ביוני 1920 נבחר לתפקיד נשיא בית הנבחרים של איטליה וכיהן בתפקיד זה עד 25 בינואר 1924. בשנת 1929 הוא נבחר על ידי ויטוריו אמנואלה השלישי להיות חבר בבית הנבחרים, אך דה ניקולה סירב. הוא פרש מהחיים הפוליטיים עם בחירתו של בניטו מוסלוני ועליית הפשיזם לשלטון האיטלקי.
לאחר פרישתו מן החיים הפוליטיים, הוא חזר לעסוק בפעילות משפטית. לאחר נפילתו של מוסלוני וסיום תקופת הפשיזם באיטליה, ניסה המלך ויקטור עמנואל השלישי לטשטש את שיתוף הפעולה שהיה בין המשטר הפשיסטי של מוסליני והמלוכה האיטלקית. תפקידו של ויקטור עמנואל השלישי עבר לידיו של אומברטו השני. אומברטו השני קיים משאל עם שהוביל להדחתו וכינון משטר דמוקרטי באיטליה. לאחר הדחתו של אומברטו, ממלכת איטליה חדלה מלהתקיים וראש ממשלת איטליה אלצ'ידה דה גספרי נותר כראש המדינה. בעקבות הבחירות שנערכו במדינה ב-28 ביוני 1946 נבחר דה ניקולה על ידי הסנאט האיטלקי להיות ראש המדינה הזמני עם יותר מ-80% מהקולות.
לימים יאמר ג'וליו אנדראוטי כי דה ניקולה, צנוע ככל שהיה, לא היה בטוח אם לקבל את המינוי, והוא הסכים לאחר התעקשות של מנהיגים פוליטיים בתקופה. ב-25 ביוני 1947 התפטר דה ניקולה מתפקידו כראש המדינה עקב בעיות בריאותיות, אך למחרת הסנאט בחר בו שוב לתפקיד לאחר שיזהה בהתפטרותו מעשה של צניעות וענווה.
ב-1 בינואר 1948 נבחר להיות נשיא איטליה הראשון. הוא נמנע מלהתמודד לבחירות נוספות והתפטר מתפקידו. הוא הפך לסנאטור לכל החיים עקב היותו ראש המדינה לשעבר. דה ניקולה שימש כנשיא בית המשפט לחוקה של איטליה בין השנים 1957-1956.
דה ניקולה נפטר בעירייה טורה דל גרסו בנפת נאפולי בשנת 1959. הוא הותיר אחריו אשה.
בסיס אדוריים

בסיס אדוריים היה בסיס של צה"ל בהר חברון בין השנים 1972‏-2009. המבנה המרכזי בו משמש משנת 2013 כמרכז חירום אזורי (מח"א) של המועצה האזורית הר חברון.

בסיס אדוריים

המבנה הראשון במקום, בן שתי קומות, הוקם בשנות ה-40, בתקופת המנדט הבריטי, ושימש כבית דין בשלטון הירדני בין השנים 1948–1967. לאחר מלחמת ששת הימים, בעקבות החלטת ראש מחלקת ההדרכה בצה"ל, האלוף אריאל שרון, הועבר ב-1972 בית הספר להנדסה צבאית למבנה. מאז עברו בו טירוני חיל ההנדסה את המסלול שלהם ומבנים נוספים הוקמו במתחם. במסגרת הסכמי אוסלו, הועבר בשנת 1995 בית הספר לבקעת עובדה שבערבה ובבסיס נותר כוח בסדר גודל של גדוד.
בשנות האלפיים צומצם הכוח בבסיס לפלוגה אחת בלבד ובשנת 2009 נותרה במקום רק מחלקה. באותה שנה הוחלט על פינוי הבסיס וכוחות חיל ההנדסה הרסו את כולו, למעט המבנה המרכזי שנבנה בשנות הארבעים, כיוון שזה הוגדר כמבנה לשימור.

מרכז חירום אזורי

כיוון שהמבנה שוכן בנקודה שולטת על צירי תנועה (בסמוך לצומת בין כביש 60 לכביש אדוריים-נגוהות), העלה ראש המועצה האזורית הר חברון, צביקי בר חי, בשנת 2010 את הרעיון להקים במבנה מרכז חירום אזורי שאמור לשרת את כל תושבי האזור, ישראלים ופלסטינים. הרעיון התקבל ואלוף פיקוד המרכז אבי מזרחי, אישר את הקצאת השטח. התקציב לשיפוץ המבנה, כחמישה מיליוני שקלים, הגיע ממשרד הביטחון, משרד הפנים והמשרד לשיתוף פעולה אזורי.
המרכז נפתח בפברואר 2013 ומכיל אמבולנסים, רכבי כיבוי אש וחדר התארגנות והדרכה למתנדבים בתחום ההצלה. המרכז נקרא "בית דרור" לזכר אל"ם דרור וינברג, מפקד חטיבת יהודה, ששירת באזור ונפל בפיגוע בציר המתפללים בחברון בשנת 2002.
ליסה מרקאוסקי

ביוגרפיה

מרקאוסקי נולדה בקטצ'יקן שבאלסקה. בתם של ננסי ופרנק מרקאוסקי. אביה כיהן כסנאטור מטעם מדינת אלסקה ומושל המדינה. למדה בתיכון בפיירבנקס. מוצאה מצד אביה הוא פולני, בעוד שאמה ממוצא אירי וצרפתי-קנדי. ב-1980 סיימה תואר ראשון בכלכלה באוניברסיטת ג'ורג'טאון וב-1985 קיבלה תואר JD במשפטים מאוניברסיטת וילאמיט שבסיילם. עבדה כעורכת דין באנקורג' באלסקה, בשנים 1990-1991 עמדה בראש צוות מיוחד שהקים ראש עיריית אנקורג' לפתרון בעיית מחוסרי הדיור ובשנים 1997-1998 הייתה חברה במועצה לשוויון זכויות של אנקורג'.
ב-1998 נבחרה לבית הנבחרים של מדינת אלסקה. בדצמבר 2002 מונתה על ידי אביה פרנק מרקאוסקי, שנבחר למושל אלסקה, למחליפתו בסנאט של ארצות הברית. ב-2004 נבחרה לכהונה מלאה לאחר שזכתה ב-48.6% מקולות המצביעים לעומת 45.5% ליריבה מהמפלגה הדמוקרטית.
ב-2010 הפסידה בבחירות המקדימות של המפלגה הרפובליקנית לג'ו מילר, שנתמך על ידי תנועת מסיבת התה. היא החליטה לא לוותר וקראה לתומכיה לרשום את שמה בפתקי ההצבעה בבחירות הכלליות. היא זכתה ב-39.49% מקולות המצביעים לעומת 35.49% לג'ו מילר ו-23.46% למועמד המפלגה הדמוקרטית. לאחר מאבק משפטי ממושך שכלל ערעור של מילר לבית המשפט העליון של אלסקה, הוכרה מרקאוסקי כמנצחת.
היא מכהנת בסנאט כיו"ר ועדת האנרגיה והמשאבים הטבעיים. כמו כן היא חברה בוועדת ההקצבות, בוועדת הבריאות, חינוך והעבודה ובוועדה לענייני אינדיאנים.
מרקאוסקי נשואה לוורן מרטל (Verne Martell) ואם לשניים.
הקדוש הבדוי

הקדוש הבדוי או "אף פעם הקדוש" מכונה גם "גלנגלן הקדוש" (בצרפתית) הוא דמות בדיונית של קדוש הקיים בתרבויות ארופאיות. המונח שימש לראשונה בשנת 1897.

שימוש במונח

שימוש במונח ניתן למצוא, לדוגמה, בפתגם באספרנטו "En la tago de Sankta Neniamo" – בתרגום מילולי: "ביום אף פעם הקדוש". משמעות הפתגם היא "ביומו (דהיינו בחגו) של אף פעם הקדוש", דהיינו יום שבפועל לעולם לא יגיע.
סופיה, נסיכת ליכטנשטיין

ביוגרפיה

סופיה נולדה ב-11 ביולי 1837 בווינה, לאלויס השני, נסיך ליכטנשטיין ולפרנציסקה קינסקי, רוזנת וצ'יניץ וטטאו, בתם של פרנץ דה פאולה קינסקי, רוזן וצ'יניץ וטטאו ותרזה, רוזנת ורבנה ופרוידנטל.
ב-4 במאי 1863 התחתנה סופיה עם קרל, נסיך לוונשטיין-ורטהיים-רוזנברג, ממנו נולדו לה שמונה ילדים. ב-25 בספטמבר 1899 מתה סופיה בזלצבורג, ולאחר מותה ויתר בעלה על זכויותיו והפך לנזיר דומיניקני.
יוהאן אוגוסט, נסיך אנהלט-צרבסט

ביוגרפיה

יוהאן אוגוסט נולד ב-29 ביולי 1677 בצרבסט שהשתייכה לנסיכות אנהלט-צרבסט, לקרל וילהלם, נסיך אנהלט-צרבסט, ולסופיה, דוכסית סקסוניה-וייסנפלס, בתם של אוגוסט, דוכס סקסוניה-וייסנפלס ומריה אנה ממקלנבורג-שוורין.
ב-25 במאי 1702 התחתן יוהאן אוגוסט עם פרדריקה מסקסוניה-גותה-אלטנבורג, בתם של פרידריך הראשון, דוכס סקסוניה-גותה-אלטנבורג ומגדלנה זיבילה מסקסוניה-וייסנפלס, אולם לא היו לו ילדים ממנה. ב-8 באוקטובר 1715 התחתן יוהאן אוגוסט בשנית עם הדוויג פרדריקה מווירטמברג-ויילטינגן, בתם של פרידריך פרדינד, דוכס וירטמברג-ויילטינגן ואליזבת מווירטמברג-ממפלגארד, אך גם ממנה לא היו לו ילדים.
בשנת 1718 מת אביו קרל וילהלם, נסיך אנהלט-צרבסט, ויוהאן אוגוסט עלה לשלטון במקומו. יוהאן אוגוסט נחשב לשליט נדיב ונבון, ובשנות השלום של שלטונו התפתחה מאוד הנסיכות, ובמיוחד עיר הבירה צרבסט. בשנת 1722 הוא מינה את יוהאן פרידריך פאש למנהל המקהלה בצרבסט. ב-7 בנובמבר 1742 מת יוהאן אוגוסט בצרבסט ללא ילדים, ודודניו כריסטיאן אוגוסט, נסיך אנהלט-דורנבורג ויוהאן לודוויג השני, נסיך אנהלט-דורנבורג ירשו את הנסיכות.
נחל רבה

נַחַל רַבָּה הוא היובל הקטן מבין ארבעת יובליו העיקריים של נחל הירקון (שלושת הנחלים האחרים הם נחל איילון, נחל קנה, נחל שילה). שטח אגן הניקוז שלו הוא כ-40 קמ"ר ויובלו העיקרי הוא נחל סוסי.
תרבות ואדי רבה התקיימה בו בתקופה הכלקוליתית ויער ראש העין הנטוע לאורכו משובץ אתרי פריחה.

תוואי הנחל

הנחל מתחיל את זרימתו מדרום לכפר בידיא, בסמוך לכביש 505. באזור זה הנחל עמוק ורחב. הוא ממשיך בזרימתו לכיוון דרום-מזרח, ומשם הוא ממשיך מדרום לכביש 5 דרך יער ראש העין עד לראש העין בנקודה זו נשפך אליו נחל סוסי. עם כניסתו לעיר הנחל עובר מהמתווה ההררי למישור, והוא נעשה צר ורדוד. הוא נשפך לירקון כ-2 ק"מ ממעיינות הירקון, מצפון לכפר הבפטיסטים.

חי וצומח

בחלקו העליון של הנחל הוא עובר בנוף של בתה הררית שמרובים בה הגאופיטים והעשבוניים. 
לאחר מפגש הנחל עם נחל סוסי נטוע לאורכו של הנחל יער ראש העין שהוא יער אורנים ובו מצויים אתרי פריחה רבים בחודשי החורף והאביב.
בחלקו התחתון של הנחל מראש העין ועד לשפכו לירקון נטועה שדרת אקליפטוסים ומרובים שיחי הקנה.
במפגש הנחל עם נחל סוסי מצויה באפיק ברכת חורף.

חשיבות אקולוגית

נחל רבה מקשר בין המערכות האקולוגית של השומרון ובין המערכת האקולוגית של מישור החוף, בנוסף מהווה הנחל חלק מציר הגבעות שהוא חלק ממסדרון אקולוגי העובר את מדינת ישראל לאורכה.
בחלק העובר בראש העין משמש הנחל כריאה ירוקה מרכזית לעיר.

ארכאולוגיה ושרידי אדם

שפע החי והצומח בנחל וסביבותיו, הקרבה למעיינות הירקון ומי התהום הגבוהים והאדמה הפורייה משכו לאזור התיישבות אנושית במאות אלפי השנים האחרונות.
במפגש נחל רבה ונחל סוסי שתי מערות ששימשו את האדם הקדמון, מערת קסם ומערת שקיף א שיח.
בנחל התגלתה לראשונה התרבות מהתקופה הכלקוליתית תרבות ואדי רבה בשטח ראש העין.
מעל הנחל בתחומי ראש העין נמצאים שרידי הכפר עזבת צרטה מתקופת הברזל (סוף תקופת השופטים)
בסביבות הנחל אתרים רבים מהתקופה הביזנטית ובניהם חורבת דייר.

אזור התעשייה נחל רבה

החל מתחילת העשור השני של המאה ה-21 מקדמות המועצה האזורית שומרון, המועצה המקומית אלקנה והמועצה המקומית אורנית תוכנית לאזור תעשייה לאורך נחל רבה, בשטח של 2,400 דונם, בין מחצבת נחל רבה שמדרום לכביש 5 ועד לאזור הגבעות שמצפון לכביש. באזור בו הוקם מחלף שער שומרון. את אזור התעשייה תנהל החברה לפיתוח השומרון
.

נחל רבה וראש העין

עיריית ראש העין מתעתדת להפוך את חלקו של הנחל הזורם ביער ראש העין וחוצה את העיר לרוחבה לאתר תיירותי שיכלול חורשות, מתקני נופש פעיל, שבילים לרוכבי אופניים, משטח גלגיליות ובית קפה. האתר יקרא "טיילת צלילי המוזיקה", וימתח לכל אורכה של העיר. התכנון כרוך בהטיית הנחל והעמקתו, ויתפרש על פני שטח של 115 דונם.

מסלולי טיול בנחל

ניתן לטייל כמעט לכל אורכו של הנחל.
לאורך הנחל משפכו לירקון ועד לראש העין עובר שביל למטיילים ורוכבי אופניים המתחבר לטיילת ראש העין, הטיילת ממשיכה עד לכניסה ליער ראש העין ושם עובר בנחל שביל המסומן בסימון שבילים כחול הממשיך לאורך הנחל עד למפגשו עם נחל סוסי וממשיך עם אחד מיובליו של נחל רבה עד לאלקנה. בתחומי יער ראש העין מתפצל מהשביל הכחול שביל המסומן אדום המוביל לאתרי פריחה ולחורבת דייר.
בסוף הנחל הקימה העירייה אגם אקולוגי, מצפור, ובמת מופעים, שהכניסה אליהם היא מרחוב דרך הציונות. 
הרחצה בנחל אסורה ומסוכנת על פי הודעת העירייה.